**Heti gazdasági események (január 22-28.)**

**Szlovén országos gazdasági és külgazdasági hírek**

* Mélyreható vizsgálatot indított az Európai Bizottság az NLB bank privatizációjának ügyében, mivel kétségbe vonja, hogy Szlovénia legutóbbi NLB értékesítésére vonatkozó javaslata (pl. az értékesítés időhatárának kitolása) egyenértékű az állami bankmentő támogatás feltételeként kiszabott kötelezettségvállalásokkal. (Részletes jelentés készül.)
* A szlovén Nemzetgyűlés elfogadta a Lipicai Ménesbirtokról (Kobilarna Lipica) szóló új törvényt, mely szerint az eddig állami intézményként működő létesítmény állami tulajdonú holdingtársasággá alakul át, s így lehetővé válik két leányvállalat alapítása. A törvény célja a lipicai lovak, mint nemzeti érdekkel bíró műemlék, jelentőségének növelése és a turizmus fejlesztése.
* Mosóczi László NFM közlekedésért felelős helyettes államtitkár vezetésével, magyar delegáció látogatott Szlovéniába. A két fél infrastrukturális projektekről, elsősorban a Divača-Koper vasútvonal-projektről folytatott megbeszélést. A magyar delegáció meglátogatta a Koperi Kikötőt és a Szlovén Vasutakat (SŽ) is.
* Miro Cerar miniszterelnök 2018. január 24-én Davosban részt vett a Világgazdasági Fórum keretében megrendezett körkörös gazdaságról szóló panelbeszélgetésen. A Fórumon javaslatot tett egy európai cirkuláris gazdasági központ Szlovéniában történő létrehozására. (Részletes jelentés: 283/LJU/2018)
* A EU eredetmegjelölési oltalom alá helyezte, (oltalom alatt álló földrajzi jelzéssel látta el) a kamniki hegyek lábánál termelt tojásokat („Jajca izpod Kamniških planin”).
* Az Európai Bizottság elküldte második figyelmeztetését a szlovén államnak, hogy az épületek energiahatékonyságáról és a módosított pénzügyi eszközök piacáról szóló európai irányelvet hiánytalanul átültesse a nemzeti jogba. Szlovéniának 2 hónapja van a jogi intézkedésre, különben a bizottság az Európai Unió Bíróságához folyamodhat.
* A nem teljesítő hiteleket kezelő szlovén bank (DUTB) a tavalyi sikertelen értékesítés után ismét megindította a Maribor közelében lévő Pohorje síközpont 4 szállodájának értékesítési eljárását. A kötelező érvényű ajánlatokat legkésőbb 2018. március 16-ig lehet benyújtani.
* Tanja Strniša a szlovén Földművelésügyi, Erdészeti és Élelmezési Minisztérium államtitkára részt vett a kibővített V4-es agrárminiszteri találkozón 2018. január 25-én Budapesten, melynek keretében a jövőbeni Közös Agrárpolitikáról (KAP) értekeztek. Az államtitkár hangsúlyozta, hogy Szlovénia támogatja a közös agrárpolitikát és egyetért a közös nyilatkozatban foglalt határozatok többségével, ellenben pénzügyi aggályokra hivatkozva ezúttal mégsem csatlakozik a nyilatkozat aláíráshoz.

**Legfrissebb statisztikák**

* 2018-ban 4,7%-kal bruttó 842,79 EUR-ra emelkedik a minimálbér, jelentette be a hivatalos közlönyben Anja Kopač Mrak munkaügyi miniszter. A javaslatot nem támogatják a szociális partnerek, mivel a szakszervezetek 6,2%-os, a munkáltatók 1,7%-os emelést követeltek. A miniszter meggyőződése, hogy a 4,7%-os béremelés nem jelent veszélyt a szlovén gazdaságra nézve.
* Az üzleti hangulatindex tovább javult, elérte a 16,3 százalékpontot 2018. januárban, s így éves szinten 6,2 százalékponttal nőtt, jelentette a Szlovén Statisztikai Hivatal (SURS).
* Az A.T. Kearney tanácsadó vállalat, *Felkészültség a jövőbeni termelésre* címmel készült beszámolójában, Szlovéniát az első 25 olyan ország közé sorolta, amelyek készen állnak a termelés területén várható jövőbeni kihívásokra.

**Vállalati hírek**

* Csaptelepeket és szelepeket gyártó Herz, a bécsi székhelyű Herz Armaturen multinacionális vállalat része, megkezdte új üzemének építését a Šmartno pri Litiji városában. A 4 M EUR értékű beruházás megközelítőleg 70-100 új munkahelyet teremt és lehetővé teszi a jelenlegi termelési kapacitás megduplázását.
* A Mesnine dežele Kranjske (MDK) ljubljani húsfeldolgozó üzemet, ismétlődő higiéniai problémákra hivatkozva, 1 hónapra átmenetileg bezáratta a Biztonságos Élelem-, Állat- és Növényvédelmi Igazgatóság.
* Acies Bio szlovén biotechnológiai cég stratégiai együttműködésre vonatkozó megállapodást kötött a kínai Desano társasággal, amely az egyik vezető kínai vállalat a gyógyszerhatóanyagok és az étrendkiegészítők területén. A kínai társaság 5 M EUR friss tőkét fektet be a cégbe, a szlovén vállalat kisebbségi részesedéséért cserébe.
* Gen Energija állami tulajdonban lévő energetikai csoport több mint 2 Mrd EUR árbevételt és 28 M EUR nyereséget ért el 2017-ben, ami jelentősen meghaladja a 2016-os 377,43 M EUR árbevételt. A Gen Energija csoport Szlovéniában 5 leányvállalatot működtet, köztük a NEK Krško atomerőművet.

**Események/Előrejelzések**

* A Ljubljanai Kiállítási Központban (Gospodarsko razstavišče) 10. alkalommal került megrendezésre a Conventa MICE vásár, amely a szlovén idegenforgalom egyik központi eseménye. A kétnapos eseményen 16 különböző országból 119 kiállító vett részt és közel 4.000 üzleti találkozó került lebonyolításra.
* 2018. január 31-én a Ljubljanai Kiállítási Központban (Gospodarsko razstavišče) megnyitja kapuit a négynapos Natour Alpe-Adria vásár, amely idén a zöld, aktív turizmusra összpontosít. A vásáron megközelítőleg 200 turisztikai szolgáltató vesz részt, Szlovéniából, Bosznia-Hercegovinából, Horvátországból, Szerbiából, Albániából, Olaszországból, Ausztriából, Magyarországról, Csehországból, Jordániából és Nepálból.